LESONI 12
E Rawa Vakacava mo Toro Voleka Vua na Kalou?
1. E rogoca na Kalou na masu kece?
E sureti ira na tamata kece o Jiova mera toro voleka vua ena masu. (Same 65:2) Ia e sega ni rogoca se vakadonuya na masu kece. Kena ivakaraitaki, ena tarovi na nona masu na tagane e dau vakalolomataki watina. (1 Pita 3:7) A sega tale ga ni rogoca na Kalou na nodra masu na Isireli baleta nira sega ni muduka na nodra ivakarau ca. Qori e vakaraitaka me kua ni raici vakamamada na masu. Ia ke dua e cala bibi qai veivutuni dina, ena rogoca na Kalou na nona masu.
2. Meda masu vakacava?
Na masu e tiki ni noda sokalou, e dodonu gona meda masu ga vua na noda Dauveibuli o Jiova. (Maciu 4:10; 6:9) Nida ivalavala ca tale ga, e bibi meda masu ena yaca i Jisu ni a mate ena vuku ni noda ivalavala ca. (Joni 14:6) E sega ni vinakata o Jiova meda cavuta tiko ga na qaqanimasu e wiligusutaki se volai, ia e vinakata meda masu mai vu ni lomada.
E rawa mada ga ni rogoca na noda Dauveibuli na masu lo. (1 Samuela 1:12, 13) E sureti keda meda masu e veigauna, kena ivakaraitaki ena mataka se nida vakarau moce, ena gauna ni kana, se gauna eda sotava kina na leqa.
3. Na cava era dau soqoni vata kina na lotu vaKarisito?
E sega ni rawarawa na noda toro voleka vua na Kalou nida maliwai ira era sega ni vakabauti koya ra qai vakasewasewana na nona yalayala me baleta na bula sautu e vuravura. (2 Timoci 3:1, 4; 2 Pita 3:3, 13) E bibi kina meda dau veivakayaloqaqataki nida veimaliwai kei ira eda vakabauta vata.
Na noda veimaliwai kei ira era lomana na Kalou ena vukei keda meda toro voleka vua. Na nodra soqoni na iVakadinadina i Jiova e vanua vinaka me vakayaloqaqataki kina e dua ena nodra vakabauta eso tale.
4. E rawa vakacava mo toro voleka vua na Kalou?
O rawa ni toro voleka vei Jiova ke o vakasamataka vakatitobu na ka o vulica ena nona Vosa. Vakananuma na ka o rawa ni vulica ena ka e cakava, nona ivakasala, kei na veika e yalataka. Nida masu qai vakasama vakatitobu, eda na rawa ni kila na levu ni nona loloma na Kalou kei na nona vuku.
O na rawa ga ni toro voleka vua na Kalou ke o nuitaki koya, o vakabauti koya tale ga. Ia na vakabauta e vaka e dua na kabula e vinakati me vakani tiko ga. E dodonu mo vakania wasoma se mo vakaukauataka tiko ga na nomu vakabauta ni o railesuva na veika e yavutaki kina.
5. Ena yaga vakacava na nomu toro voleka vua na Kalou?
O Jiova e kauaitaki ira era lomani koya. E rawa ni taqomaki ira mai na veika ena vakaleqa na nodra vakabauta kei na nodra inuinui ni bula tawamudu. (Same 91:1, 2, 7-10) E vakasalataki keda ena veika e rawa ni vakaleqa na noda bula kei na noda marau. E vakavulici keda o Jiova ena ivakarau ni bula vinaka duadua.
VULICA ESO TALE NA KA
POROKARAMU NI VULI IVOLATABU
Vuna mo Vulica Kina na iVolatabu
Na iVolatabu e sa vakacegui ira e milioni e veiyasa i vuravura ena veika era dau lomatarotarotaka tu me baleta na bula. O via vakacegui tale ga ena nomu lomatarotaro?
Na Cava Mada e Kaya na iVolatabu?
Toro Voleka Vua na Kalou ena Masu
E rogoca na Kalou nomu masu? Me saumi na taro qori, ena vinakati mo kila na ka e kaya na iVolatabu me baleta na masu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn